**Zaščita in trženje rezultatov Evropskih projektov na UL**

*Predstavljajte si: Imamo prebojno tehnološko rešitev, ki so jo avtorji opisali v članku. Naknadno so vložili patentno prijavo in še kasneje pridobili interes s strani podjetja, ki je zelo zainteresirano za nakup patenta. Ob podrobnem pregledu stanja tehnike je patentni preizkuševalec ugotovil, da je raziskovalna ekipa objavila članek o svoji rešitvi mesec dni pred prijavo patenta. Pomnimo: za patent so potrebni vsi trije pogoji: novost, inventivnost in industrijska uporabljivost. Z objavo članka so si raziskovalci sami izpodbili kriterij novosti, s čimer je postala rešitev nepatentibilna, v vodo pa je padel tudi obetaven posel.*

*Zgoraj opisane težave niso tako redke. Se jih pa da enostavno rešiti:* ***Najprej zaščiti, nato razkrij!***

Evropska komisija je v oktobru lansirala posodobljeno platformo z uspešnimi projekti okvirnih programov za raziskave in inovacije, imenovano [Horizon Results Platform.](https://ec.europa.eu/info/funding-tenders/opportunities/portal/screen/opportunities/horizon-results-platform/search) Ta sedaj poleg rezultatov projektov vključuje tudi podatke, potrebne za trženje oz. koriščenje rezultatov (ciljni uporabniki, predstavitve za investitorje / poslovne partnerje, stopnja zrelosti rešitve).

Trženje rezultatov projektov je mogoče, če so ustrezno zaščiteni (patent, model, znamka, poslovna skrivnost, skrito znanje, avtorska pravica). Evropska komisija je že leta 2008 objavila [Priporočilo](https://eur-lex.europa.eu/legal-content/SL/AUTO/?uri=celex:32008H0416), s katerim univerzam v EU priporoča sistemsko upravljanje intelektualne lastnine. Mednje spada tudi priporočilo glede zaščite rešitev in potencialnih inovacij, ki izhajajo iz projektov, financiranih s strani Evropske komisije (centralizirani in decentralizirani programi).

Univerza v Ljubljani je z namenom spodbujanja zaščite in trženja intelektualne lastnine na UL okrepila [delovanje Pisarne za prenos znanja](https://ppz.uni-lj.si/o-nas/o-pisarni/). Pisarna deluje kot most med raziskovalno in gospodarsko sfero. Po eni strani podpiramo raziskovalce in študente, ki imajo ideje in potencialne inovacije, po drugi strani pa delujemo kot vstopna točka za podjetja, ki iščejo tehnologije in znanje ali projektna partnerstva.

V Pisarni raziskovalcem UL pomagamo tudi [pri zaščiti znanja in intelektualne lastnine](https://ppz.uni-lj.si/raziskovalci/pravno-varstvo-in-komercializacija/), tudi kadar je nastala kot rezultat evropskega projekta. Najpogostejše oblike so patent, avtorska pravica, poslovna skrivnost. S pravnim varstvom namreč pridobimo možnost za večji vpliv raziskav, kompetenc in znanja UL na širšo družbo, vključujoč gospodarstvo.

A pozor, [zaščita intelektualne lastnine se mora zgoditi pred objavo članka ali javnim razkritjem rešitve.](https://www.youtube.com/watch?v=rXy0Lhdwo1g&t=11s)

Vsem raziskovalcem, ki prijavljate in vodite projekte, smo na voljo tudi v Pisarni za prenos znanja. Nudimo vam naslednje storitve in podporo:

* pregled razvojnih in konzorcijskih pogodb, podporo pri pogodbenih pogajanjih,
* identifikacijo rešitev, tehnologij, ki jih je mogoče varovati z eno od oblik intelektualne lastnine,
* podporo pri izvedbi postopkov ene od vrst zaščite intelektualne lastnine
* podporo in pomoč pri trženju vaše rešitve.

**Kontakt:  
Pisarna za prenos znanja**[**ipr@uni-lj.si**](mailto:ipr@uni-lj.si) **Tel: 01 24 18 693**